[{"text_idx": "#000000", "text": "La log\u0302antoj de Nankino observis minuton da silento, kaj sirenoj au\u0306dig\u0302is tra la urbo. C\u0302inio marde okazigis sian nau\u0306an nacian memorigan ceremonion por funebri pri la 300 000 viktimoj de la Nankina Masakro."}, {"text_idx": "#000001", "text": "Malgrau\u0306 la vintra malvarmo, miloj da homoj c\u0302eestis la ceremonion en Nankino, c\u0302efurbo de la c\u0302ina orienta provinco Jiangsu, kun blankaj floroj alpinglitaj al la brusto, esprimente kondolencon. Antau\u0306 la homamaso, la nacia flago de C\u0302inio flirtis c\u0302e duonmasto."}, {"text_idx": "#000002", "text": "Je 10:01, sirenoj ekbruis kaj la urbo haltis. S\u0302oforoj en la urbocentro haltigis siajn au\u0306tojn kaj sonigis siajn kornojn, dum piedirantoj pau\u0306zis dum minuto da silento por konservi la memorojn pri la viktimoj."}, {"text_idx": "#000003", "text": "Adoleskantoj lau\u0306tlegis deklaracion alvokante pacon kaj reprezentantoj de civitanoj batis la Sonorilon de Paco. Blankaj kolomboj, simbolantaj esperon por paco, estis liberigitaj por flugi super la placo de la Memorhalo de la Viktimoj en Nankina Masakro de japanaj invadantoj."}, {"text_idx": "#000004", "text": "La Nankina Masakro okazis kiam japanaj trupoj konkeris la urbon la 13an de decembro 1937. Dum ses semajnoj, ili mortigis pli ol 300 000 c\u0302inajn civilulojn kaj senarmilajn soldatojn en unu el la plej barbaraj epizodoj de la Dua Mondmilito."}, {"text_idx": "#000005", "text": "En 2014, la plej alta leg\u0302dona instanco de C\u0302inio difinis la 13an de decembro kiel la nacian memorigan tagon por la viktimoj de la Nankina Masakro."}, {"text_idx": "#000006", "text": "Sep pluvivantoj de la masakro forpasis en tiu c\u0302i jaro, reduktante la totalan nombron de registritaj pluvivantoj al 54. La ceteraj pluvivantoj havas averag\u0302an ag\u0302on de pli ol 92 jaroj."}]